bavarian-nlp/barwiki-20250901 huggingface dataset:
Knott County, Kentucky

Knott County is a Beziak im Bundesstoot Kentucky in da USA. Da Beziak hod 16.346 Eihwohna. Da Sitz vo da Vawoitung is Hindman.
Da Beziak hod a Fläche vo 914 Quadratkilometa, davo san 2 Quadratkilometa Wossafläche.
Renghittn

Renghittn (amtli: Regenhütte) is a Oat im Landkroas Reng. Er kerd zu Niedabayern und isa Oatstoi vo Boarisch Eisnstoa, des wo 5 km weg is. D`Renghittn hod za. 300 Eihwohna. Da Oat liegt am Reng im Boarischn Woid und am Fuaß vom Groußn Arba.
Gschicht.
Anno 1750 hod da Felix Martin Kiesling, da Eigna vom Gloshittnguat Romstoa do a neie Gloshittn, de zeascht amoi nua Neihittn gnennt worn is, baut und an de Spiaglgloshittn Fischa aus Erlanga vopacht.
Umara 1850 hod d`Renghittn 124 Eihwona und 17 Gebaide. 1851 homs a Noud-Schuiheisl baut, 1868 nacha a gscheids. Am 30. Meaz 1859 is da Vatrog midm Fischa ausglaffa und de Hittn woa lah gstandn. De Hittn wo heit no stehd, hod da Wilhelm Steigerwald baut und is 1865 in Betrieb ganga. Zwoamoi, 1871 und 1873, is obrennt, se homs oba owei wida afbaut.
Ab 19. August 1866 kead d`Renghittn zua da neien Gmoa Romstoa. 1906 homs a neis Schuihaus griagt. 1925 homs an Stauweia und a E-Werk fia `d Gloshittn baut. Im selbign Joa is Kriagadenkmoi eigweiht worn. 
Kiachle keat Renghittn zua Pfarrei Ludwigstoi. 1959 homs a Behejfskiacha vo Gruabweg erworm und in da Renghittn afbaut. Am 10. Jenna 1960 homses nacha festle eigweid.
1970 is de Voigsschui in da Renghittn zua gmocht worn und wega da "Gmoagebietsreform" is Romstoa am 1. Jenna 1978 zua Stod Zwiesl, da Oatstoi Renghittn zua Gmoa Boarisch Eisnstoa kumma.
1986 is d´ Gloshittn Konkuas ganga und 2011 wars nacha ganz zua. De Behejfskiacha is noch da Schnälastkatastrofa vo 2006 wega Eisturzgfoar zua gmocht und spada ogrissn worn. Am 2. Oktoba 2008 homs an Grundstoa zur neien Filialkircha "Heilige Familie" glegt. Am 21. Juli 2009 hods da Bischof Wilhelm Schraml eigweit. De hod jezad 70 Sitzplatz, de Baukosten warn 312.000 Euro.
Wilhelm Steigerwald

Wilhelm Steigerwald (* 9. Juni 1804 z Prag; † 30. Novemba 1869) z Romstoa (Rabenstein) isa behmisch-boarischa Industriella gwen.
Da Bua vo Franz Steigerwald sen. hod mid seine Ejdan 1808 sei Hoamatstod Prag valossn. Steigerwald is in Wiazburg afgwoxn, wo sei Voda 1812 a Vaedlungsweakstot und an Glosvakauf afgmocht hot.
1832 wara Gloshandla im nordbehmischen Haida und im duatign Palä Kinsky zam midm Friedrich Egermann osassig. 1836 hod a mit seim Bruada Franz Steigerwald de Glasfabrik Theräsienthoi im Boarischn Woid afbaut. Am 1. Juli 1837 isa ois Midaktionär ins Untanehma eigtiegn und hod se in Theresienthoi nidaglossn.Duat hot a ois technischa Werkfira fungiert und hod fia des vo eam hergstejde Goidrubinglos 1840 vo da boarischn Regierung a Privileg af fünf Joa griagt. Im Dezember 1842 hoda noch Streitarein mit de Aktionären sein Direktorenpostn afgehm.
1844 hod a de Gloshittn Schachtnbo im Gloshittnguat Romstoa pacht und am 23. April 1844 afgmocht. Nachm Doud vo de Kiesling, hoda se de Erbbaurechte fia de emfois zum Kieslingschen Guatsbesitz kearande Renghittn gsichat. 1849 war da König Max II. und sei Frau bei eam z`Bsuach, 1853 da Prinz Luitpold, der spadere Prinzregent.
1855 is da Wilhelm Steigerwald in Paris als oanziga deitscha Fabrikant mit a Goidmedain auszeichnet worn. Schachtnbo hod unta eam an fiaranden Blodz vo de Gloshittn im Boarischn Woid aobat. Am 30. März 1859 is da Pachtvatrog mit da Spiaglglosfabrik Fischa/Ziagla vo Erlanga, fia d`Renghittn am End und da Steigerwald is Erbpächter worn. Af Wunsch da Staatsforstbehörde hod a Vahandlunga iba de Valegung da Schachtnbohittn noch Renghittn gführt und hod nochm Vatrogsabschluss am 22. Septemba 1863 in Renghittn midm Bau v a neia Gloshittn ogfangt, de Gebaide stengan heit no. D`Gloshittn in Schachtnbo homs afglest, de Eiwona san fast ole noch Renghittn zong. A da Steigawoid sejm, is 1865 af Renghittn zong.
1860 oder 1863 hod da Steigerwald in Romstoa a grouße hejzane Villa mid Park baut, de wo da "Egon von Poschinger" 1912 ogrissn und des Neue Schloss hie baut hod. In da Villa is da Steigerwald im Novemba 1869 vaschien. Er wor mid da "Henriette Reinhold" aus Zwoabrucka voheirat, de wo 3 Joa noch eam vaschien is. Kinda worn Dochda Louise (1832–1840), Suhn Oskar (1837–1840), Suhn Wilhelm (17. März 1843–1880) und die Gloskinstlarin "Henriette von Poschinger" (1. Dezemba 1845–1903). Wilhelm Steigerwald is afn Friadhof in Zwiesl eigrom.
Nosnborn

Nosnborn is, wema vasuacht im Nosnloch midm Finga an Rammel aussa z`hagln.
Valetzunga.
Valetzunga san bam Nosnborn sejtn. Wema se oba de Nosnscheidwend afgrazt, wos bliatn ka, nacha ka des zu Infektiona fiarn, wei af da Fingakuppn a Haufa Kronkheitserrega sa kinna. Drum soid ma oiwei a Schneizdiachl uman Finga doa. Mid Nosnspuiung und Inhalian losst se da Rotz a außabringa.
Zwanghafts Nosnborn.
Nosnborn is bei de Jugendlichn, oba aa bei Erwachsenen weid vabroat. 91 % vo befrogtn Erwachsenen song doss „in da Nasn born“ und 75 % moana doss des jeda duad. Sejtn is des pathologisch. Zwonghofts Nosnborn bei Kinda und Jugndlichn ko oba af emotionoie Störunga hie deitn.
A exzessivs zwonghofts Nosnborn ka iba an langa Zeidraum zua Ausramung vom Siebbein (Ethmoidektomie) und zua Peaforation vo de Nosnscheidwend fiahn.
Sozioie Echtung und Tabuisiarung.
Nosnborn in da Effntlichkeit wiad in de moastn Kuituan ois dreckad ogseng, oba s`Schneizn ned.
Bei da Mukophagie (vo griachisch: "mukos", „Schleim“, "phagein", „essn“) wiad da Rammel oda da Rotz, gessn. Obwoi des vui doan, wiad ned driba gredt. Dawei is a so, doss a Groußtoi vom Rotz eh iban Nosn-Rachn-Gong owe gschlugt wiad.
Romstoa

Romstoa (amtli: Rabenstein) is a Oatstei vo da Stod Zwiesl im niederbayerischen Landkroas Reng.
Log.
Vo Romstoa af Zwiesl sans 3 Kilomeda und da Hennakobe is glei dro.
Gschicht.
Romstoa is easchtmois 1301 und 1312 untam Nam „Robenstain“ im nidaboarischn Salbuch "Monumenta Boica" afdaucht. Scho 1421 homs do a Gloshittn kobt, wous Butznscheim und Berln fia Rousngranz hergstejt hom, de hod "Batanostahittn" koaßn.
In de foigadan Joahundadn woa Romstoa oiawei a Glosmochaoat. De erschde Hittn is midn im Doaf gstandn. 1552 is ois Hittnherr a Thomas Rabensteiner gnennt, nacha a Hans Rabensteiner. 1596 woa da Georg Rabensteiner Hittnmoasta. Spada san no Hittn dazua kemma, oba bis 1758 warns wida am End. 1636 hod s Landgricht Zwiesl s Hittnguat Romstoa an Jakob Greiner vokafft. 1741 kaffts da Franz Hilz, 1744 is da Felix Martin Kiesling, der de Wittib Anna Maria Hilz geb. Stadler geelicht hod, Hittnmoasta. De Famil Kiesling, seit 1793 von Kiesling, hod bis 1847 a grouße Bedeidung fia Romstoa. Am 15. Jenna 1847 hom de Erbn s Guat mid 6.212 Dowa , 45 Heisl und Woid fia 300.000 Guidn an Staat vokafft.
Ano 1785 hod oana vo de Kiesling s`"Oide Schloss", a Herrnhaus baut, 1847 war do s`Forstamt drin, do is a keniglicha Reviafeaschta eizong. Am 17. Dezemba 1961 is obrennt. 1785 homs a no a Schuiheisl baut, des is bis 1992 gstandn.
Am Hennakobe war in da Nat a Kwarzbruch, wos spada bedeitande Mineralien gfundn hom. Do homs am ogwandatn Oat "Oidhittn", 1817 noamoi a Gloshittn hie baut, oba scho 1820 is obrennt. 1822 hod ma oane in Schachtnbo baut, de is 1850 noch Renghittn valegt worn.
In Romstoa soi a da Woidprophet Muihiasl ois Viechhiat glebt hom oder zumindast, da Woidprophet "Stormberga".
In da Nat vou Romstoa, is da ogwandade Weiler "Ableg", do hom bis in de 1960er Joa zeascht Glosmocha und Aschnbrenna, spada Hoizhaua glebt.
De Gmoa Romstoa.
Romstoa hod vo 1821 bis 1866 zua Gmoa Glautznbo kead. Am 15. August 1866 is Romstoa vo Glautznbo ausgliadat und zu a sejbststandign Gmoa worn. 
S Forstamt Romstoa, des seit 1847 bstandn hod, homs 1973 aufgelest und ins Forstamt Bomoas eigliadat. Am 1. Jenna 1978 is Romstoa wega da Gmoagebietsreform noch Zwiesl, da Oatstei Renghittn mit Schachtnbo noch Boarisch Eisnstoa eigmeind worn. Romstoa is a a Fremdnvakeas- und Wintaschportort. Am 31. Dezemba 2006 hod Romstoa 749 Eiwona kobt.
Groußa Foikastoa

Da Grouße Foikastoa (amtl.: Großer Falkenstein) is a 1315 Meta houa Berg im Boarischn Woid, za. fimf Kilomäda siidesdle fo Boarisch Eisnstoa im "Nationalpark Boarischer Woid".
Drom afm Gipfe is a Schutzheisl fom "Boarischn-Woid-Varein", Sektion Zwiesl, des im Summa oi Dog und im Winta an de Wochaendn offa is. Siwanachtn gäd aa. Baud woan iss im Hirgschd 1932 fom Straubinger Stodbaumoasta Oskar Schmidt, am 7. Jenna 1933 hodas da Effadlekeit iwagem und am 15. und 16. Juni 1933 is im Rama foa Fäidmess fom domoign Ludwigsthoia Pforra Maier eigweihd woan. Scho domois hom 30 Leid iwanochtn kina.
1975 is des Heisl renowiad woan und dano hom 60 Leid duad an Blooz kod.
Fom Gipfegreiz hodma an weidn Ausblick afn Groussn Arba, an Groussn Ossa, af d Stod Zwiesl und an "Groussn Rachl".
Da Aafstieg zan Gipfe is iwa de Wandaweg Heidlbeer, Eibe, Silberblatt und Esche mit de Ausgangspunkte Zwieslawoidhaus, "Greizstraßl" und "Scheiaeck" in zwoa Stund megle. Sengswert is de "Höibochgspreng", a Fäisngebiet woua Bo (Bach) in da Schluchd aussaduad und se in Rinnsoin und Wossafoin owe za "Höibochschwäi", in an gloan Sää nei wiafd. Da Weg dohi und weida, is owa ooschdrengad und grod wos fia dräniade Wandara und Woidlaifa.
Wesdle is 125 Mäda duifa da "Gloa Foikastoa", emfois a achtnswerta Aussichtspunkt.
Lindberg

Lindberg is a Gmoa im niderboarischn Landkroas Reng diaggad am "Nationalpark" Boarischa Woid.
Log.
Lindberg ligt in da Doana - Woid Region mittn im Boarischn Woid an da "Glosstraß". Am Fuas fom Foikastoa grod amoi 4 km fo Zwiesl weg und 14 km noadesdle fo da Groasstod Reng. 30 km noadwesdle is "Grafanau" und 14 km sans za Grenz in d Tschechei z Boarisch Eisnstoa .
Im estlichn Tei fo da Gmoa, in da Nat fo da tschechischn Grenz, do gfind ses Houmooa "Schluttagassn" mim "Latschnsää".
Gmoagliedarung.
De bolitisch Gmoa Lindberg hod 22 amtle gnennde Oatstei :
Es gibt de Gemarkunga Lindberg und Zwieslawoidhaus.
Gschicht.
Lindberg hod zan Rentamt Straubing und zan Landgricht Zwiesl im Kurfürstentum Bayern kead. De Grindung fo da Oatschaft gäd ins Joo 1345 zruck und 1356 soin scho 19 Bauanhef z Lindberg gwen sa. Mid da Zeid hand dano 21 Oatstei dazua kemma gwen, de oisamd de haidige ( seit 1821) Gmoa buidn.
1997 san zwe Driddl foda Gmoafläch zan "Nationalpark Boarischa Woid" dazua kema gwen und hand gschiizd.
Zan Brauchdum zäid de Glosmocharei, foa oim im Oatstei Ludwigsthoi.
Gloshittn Ludwigsthoi.
De Oatschaft Ludwigsthoi in da Gmoa Lindberg, is aus a sea bedeidatn Gloshittn mid Hittnsiedlung fiara ganga. De is 1826 voum Gloshittnmoasta Georg Christoph Abele vo "Hurknthoi" im "Behmawoid" grind und nochm Kene Ludwig I. gnennt. Zam mid "Schwarzenthoi" bei "Philippsreit", worns de bedeidatstn Spiaglgloshittn im domaligen Baiern. 1833 is da Hittngrinda gstoam und sei Bruada Ferdinand hods ibanumma. D Frau voum G. Ch. Abeles Sohn Wilhelm, a geborne Hafnbrädl, hod de Hittn vo 1844 bis zan Konkuas im Joa 1861 gleit. Da Josef Pauli, Metzgamoasta vo Zwiesl hod den Bsitz dasteigad und hod noch zwoa Brand, 1871 und 1873 af Hoiglos umgstejd. 1901 hods da Anton Röck aus Zwiesl pacht und hod zama mid da Renghittn und da Hittn in Schliersee a Aktiengsaischaft grind. Im "Erschtn Wejdgriag" homs de AG afglest und 1928 is d Brodugtijon eigstejd worn. 1948 is de Hittn wida afgmocht und 1955 an Rudolf Angerer vapacht worn. In dera Zeid hom 200 Leid in da Gloshittn Ludwigsthoi Oawat kobt. 1981 woas goa. 
Heid ainnan no s Schloss vo de Hittnherrn, d Wohnheisl vo de Glosmocha und d Ruin vo da Gloshittn sejm, an de Ludwigsthoia Glanszeid. A Schaugloshittn in Ludwigsthoi knipft an de "glosane" Tradition voum Oat an da "Glosstraß " o.
Partnagmoa.
Lindberg hod sait 1987 a Partnaschoft mid da Gmoa Puchanau vo Owaestareich. Da Olass fia de Partnaschoft war, wei "Puchenau" und da Oatstoi "Buchenau"(Lindberg) fast den sejm Nama hom.
Wappm.
In Goid aus schwoazn Dreiberg woxnd, a greana Lindnzwoag mid drei Bladln.
Wind Telecomunicazioni

Wind Telecomunicazioni S.p.A., in do Effentlichkeit bekonnt als Wind, isch a italienische Telekommunikationsfirma mit Sitz in Rom.
Es isch a Obieter vo Festnetz, Mobilfunk, Internetz und Kabelfernsehn ibr IPTV. Wind wead zu 100% vo Wind Acquisition Holdings Finance S.p.A. kontroliert.
Empfong in Italien.
Wind Telecomunicazioni isch a italienischr Hendinetzanbiata. Er hot a Netzabdeckung von 99.9% in GSM/GPRS/EGPRS/EDGE (2G) mit uma 14.682 Handymostn. Er hot a a Netzabdeckung in UMTS/HSPA (3G) von 97,7% mit uma 13.457 Handymostn. HSPA+DC isch in 42,1% der UMTS Obdeckung vofügbor. Er hot a a Obeckung in LTE von 38,4% mit circ 1.325 Hendimoschtn. Ollis in Italien. Er hot 462 Roamingpartna af do gonzn Welt. Direkto Zuagong (ULL und virtual ULL) in uma 60% vo Italien. Wind betreibt a Glosfoser Netz vo 21.726 km.
Hendinetzdianste.
Momentan biatet WIND in Service von Hendinetz af di Frequenzn GSM 900, GSM 1800 und E-GSM 900,UMTS 2100, UMTS 900, LTE 800 und LTE 1800. und in Service vo do Datnvobindung GSM, GPRS, EDGE, UMTS; HSPA, HSPA+, HSPA+DC und LTE. HSPA+ werd in Italien in 97% der UMTS Obdeckung empfongbor sein. LTE empfongt 38,4% der italienischen Bevölkerung. HSPA+DC isch in 42,1% von do UMTS Obdeckung empfongbor.
Kundenzohln.
Wind isch mit 22,33 Millionen Kundn ban Handy do 3.greaschte Handynetzonbiata vo Italien und ban Fixtelefon do 2. greaschte Onbiata mit Infostrada mit 2.900.000 Kunden ciruma
Infostrada.
Infostrada S.p.A. isch´s Fixtelefon vo do Wind. Mit do Marke Wind Infostrada isch sie in Italien do 2. greaschte Fixtelefononbiata mit 2.900.000 Kunden ciruma Do werdn DSL (ital. ADSL) ungebotn und di Fixtelefonlinie.
Es isch a durchschnittliche Gschwindigkeit von 10 Mbps Download und 1.00 Mbps Upload.
Servus

Servus, aa Seavas oda Seas is a traditionölla, freindschoftlicha Gruaß in vün Ländan vo Middleiropa. Im Boarischn gheads zu de haifigstn Gruaßweata. Des Wuat kummt ausn Lateinischn ("servus, lat: „da Sklave“, „da Diener“") und bedeit in Kuazfuam "„I bin dei Diena“" oda "„zu Dienstn“", wos af de lateinische Gruaßformel "„servus humillimus (domine spectabilis)“" zruckgeht.
Seavas wiad zua Begriaßung und zua Vaobschiedung vawendt, oladings isses in Wean nua iblich unda Leit, de wo se guat kena und a per du san.
Zwieslawoidhaus

Zwieslawoidhaus (amtli: Zwieslerwaldhaus) is a Oatstoi vo da Gmoa Lindberg im Landkroas Reng.
Log.
Zwieslawoidhaus is 4 km nerdle vo Ludwigsthoi im Erweiterungsgebiat voum Nationalpark Boarischa Woid.
Gschicht.
Anno 1764 is am "Behmweg" fia de "Säuma" aus ana Schutzhittn, de feste Schutz- und Eikehrstät "Zwiesla Woidhaus" baut worn. Mid da Zeid is s Woidhaus zu an wichtign Hoitpunkt fia Wandara und Reisande noch Behmen gworn. 1832 hods de erschde Konzession fian Biaausschank griagt und guit so ois s ejdasde Wiatshaus im Boarischn Woid. 1992 homs 48 Hotejzimma drobaut. A des oide "Zoihaus" am Oatseigang is no dahoitn und deant ois Wiatschaft. A oids Hoizheisl ainnat an s friare Siadn vo "Pottaschn".
Mid de Joa is s Zwieslawoidhaus zu an beliabtn Toristnoat worn, im Septemba 1975 homs an "Verein zur Förderung des Skiwanderzentrums Zwieslerwaldhaus e. V." grind. Scho im Dezemba im sejm Joa is a neis Schistadion afgmocht gwen. Via Loipa mid a Leng vo 30 km, oane davo bis in Tschechei umme, hod s Langlafzentrum Zwieslawoidhaus baut.
Noadestle vou Zwieslawoidhaus wors "Uawoidgebiat Mittlsteighittn" vo 1939, a Naturschutzgebiat vo za. 38 ha, Noadwestle des vo 1950 mid a Gräß vo za. 12 ha, "Hans Watzlik Woid". Oi zwoa san 1997 midm "Nationalpark Boarischa Woid" vaschmoiza.
Siadwestle städ s "Schwejheisl", a eemalige Klausn vo Hoizdriftan, jez a beliabde Ausfluagsgaststättn.
Im Summa is Zwieslawoidhaus a guada Ausgangspunkt fia Wandarunga, noch Boarisch Eisnstoa oda zan Groußn Arba zan "Gloan" oda Groußn Foikastoa und zan "Ruckowitzschachtn".
Octave Mirbeau

Octave Mirbeau (* 16. Feba 1848 in Trévières, Calvados, Frankreich; † 16. Feba 1917 in Paris, Frankreich) woa a franzesischa Schriftstöla, Publizist, Journalist, Eazöhla und Dramatika.
Ea zöhd zu de bedeitnstn franzesischsprochign Autorn vo da zwaatn Höftn vom 19. Joahundat.
A bekannts Weak vo eam is "Le Journal d’une femme de chambre", wo 1900 aussakeman is.
Ludwigsthoi

Ludwigsthoi (amtli: Ludwigsthal) is a Oatstei da Gmoa Lindberg im nidaborischn Landkroas Reng.
Log.
Ludwigsthoi ligt an da B 11 zwischa Zwiesl und Boarisch Eisnstoa. De "Boarische Woidboh", de vo "Bladdling" af Eisnstoa und zruck vakeat, hoit do o.
Gschicht.
1826 hod da Gloshittnmoasta "Georg Christoph Abele "aus "Neihurkenthoi" im Behmerwoid, a Gloshittn baut und a Joa spada noch König Ludwig I gnennt. 1830 losd se da Abele noch Plän voum Praga Baumoasta "von Zobel" duachn "Hofbaumoasta-Polia Lexa" a Herrnhaus baun. In da Glosshittn is vo 1828 bis 1848 weiß, nacha greans Spiaglglos gmocht worn. Im März 1860 homs an ganzn Bsitz "gantmäßig" vosteigat. Gsteigat homdn da Metzgamoasta Josef Pauli und da Biabraua Josef Kammermeier, oi zwoa vo Zwiesl, fia 44.000 Guldn.
Am End voum 19. Joahundat homs af "Hoiglos" umgstejt und nachm Zwoatn Wejdgriag hom duat 200 Leid goawat. 1981 is de Gloshittn zua gmocht worn. 2006 is de oide Hittn unta de Schnämassn zambrocha. Da Varein "Pro Nationalpark" hod 2008 s Schloss vo de Hittnherrn pacht und a de Wohnheisl vo de Glosmocha san no do. De "Kristallglosmanufaktur Ludwigsthoi" hod 2001 a Schaugloshittn hie gstejt und mocht so mid da Tradition da Gloskunst in Ludwigsthoi weida.
Da Prinz Otto woa voum 1. Juni 1876 mearare Wocha afn Schloss in Ludwigsthoi. Seine Dogdan hom eam gsogt, du muast a weng umananda laffa, im Woid. Des hod a gmochd und sei Liablingsweg am Reng entlang noch Renghittn drogt no heit den Nama "Prinznsteig".
De "Expositur" Ludwigsthoi is 1894 baut woan, 1912 woas nacha a Pfoarei.
Sengswiadigkeidn.
Die neiromanische Pfoakiacha "Hl. Herz Jesu" is 1893/1894 nach Plän vo "Johann Baptist Schott" baut. Da Mingara Kinstla "Franz Xaver Hofstötter" (1871-1913) hods neiromanisch ausgstatt und inna reich bemalt.
Buzal

A Buzal oda Buzi, denglisch Baby, is a kloans Menschnkind im easchdn Lemsjoar. In de easchdn via Wocha nennt mas aa Neiboarans. Nochn easchdn Lemsjoar hoassns Kloakind.
Scho de Buzal san Idividuen. Se san so wia aa de Eawoxanan vaschiedn und hom a vaschiednas Temprament und an bstimmdn Charakta. Aa in da Entwicklung und im Leana gibts a grousse Bandbroadn.
Etymologie und Synonyme.
Meglichaweis kimmt des Woat vom mhb./mhd. "butze" (Knospn).
Synonyme.
Saigling [Säugling], Baby, Buzerl / Butzerl / Butzal, Bobbal / Bobberl / Bobal / Boppal / Bopperl, Kindl, Zwutschgal
Keapaentwicklung.
De Buzal san im Schnitt 2,7 bis 4,6 Kilo schwaa und 50 Zantimeta grous. In drei bis finf Monat weads Gwicht eppa vadopped. Am End vom easchtn Joar sans uma 10 Kilo schwaa und rund 15 Zantimeta gwoxn.
Im easchtn Lemsjoar woxn aa de easchtn Zähnd (Muichzähnd). Zeascht keman de Schneidzähnd, nacha keman de Stockzähnd und am Schluss de Eckzähnd. Des Zahna gschicht in ana groussn zeitlichn Bandbroadn.
Vahoidnsentwicklung.
De Vahoidnsentwicklung lafft im easchtn Lemsjoar noch an oboaranan Leanprogramm oo. Des eameglicht aa fuatlaffande Entwicklung vo da Gebuat bis zum afrechtn Stand.
Essn.
De Buzal hom an oboaran Saugreflex. So kinans glei noch da Gebuat an de Muadaduttn saugn. Des is aa des beste Essn, wo de Zwutschgal am Ofang braucha. Des Suacha vo de Muadaduttn wead aa duach an Instinkt gsteiad. Wens Stuin ned megli is, nacha griang de Kindl as Flaschal mid an Schnulla. Des is haptsächli a greinigte Kuamilli, mid no a boa andane Bstandtei, wia Vitamine. Bis zum viatn Monad soitn de Buzal nua de Muadamilli griagn, nacha ko ma ofanga zuasätzli kloane, waache Breggal Obst, Gmias, Fleisch usw. (denglisch "Fingerfood") oda an Buzal-Brei z gem .
Sprochentwicklung.
In de easchfn zwoa, drei Monat schreins bzw. plärrns bloos, wens ned zfriedn san. Des is a instinktiva Ausdruck fia vaschiene Gfui: Hunga, Unwoisei, Iwaroazung, Langwei, Aloasei und so weida. Im drittn, viatn Monat fangas langsam o, z laln und z babbln. Nacha häad ma imma wieda oanzlne Sejbstlaut, ois Antwoat af Osproch. Am End vom easchtn Joar sogns in da Regl „Mama“ und „Papa“, owa oft aa scho andane Weata mid Doppesuim.
Gmoaschofdsvahoidn.
Des easchde Gmoaschofdsvahoidn zoagt si im Lächln, eppa noch zwoa Monadt. Uman neintn Monad fongd es Buzal o, zwischn bekanntn und fremdn Leit z untascheidn. Gengan End vom easchdn Lemsjoar ko as Buzal zoagn, wens jemand andan ois wia de Muada gean hod.
Spuivahoidn.
As Spuin hod a recht wichtige Funktion in da Entwicklung vo Menschnkinda. Zeaschd, im drittn, viatn Monad spuit as Buzal mid de oagna Finga. Nacha fongds langsam o, de Umgebung z eafoschn. Gengas End vom easchdn Lemsjoar spuit as Kindl mid Gengständ. Es duads beidln und damid klopfa und weafa.
50 Cent

50 Cent, biagalich: Curtis James Jackson III (* 6. Juli 1975 in Queens, New York City) is a amerikanischa Gangsta-Rapper und Schauspuia. Sei bekanntestes Liad is "In Da Club".
Ea hod mehrare Milliona Plottn vakafft. In "Get Rich or Die Tryin’" is sei Lebn vafuimt worn.
Ethiopien

Ethiopien (dt.: Äthiopien, amharisch: ኢትዮጵያ, Ityop̣p̣əya, griachisch: "Αἰθιοπία)" is a Binnenstoot im Noad-Ostn vo Afrika. Zua Zeid vo sei'm Koasareich hod ma im Auslond aa Abessinien (oda: Abyssinien) dozua gsogt, wos owa kuitua-geografisch fiaras Houchlond vo Abessinien stehd. Grenzn duad's on Eritrea, on Sudan, on Sidsudan, Kenia, Somalia und Dschibuti. Vo da Eihwohnazoi hea is's da gresste Binnenstoot af da Wejd. Af'm Human Development Index (Stond: 2012) hod Ethiopien an Bloz 173 (vo 187 Lända, fia de wos's Infoamationa gibt).
Benin

Benin [] (frz. "Bénin" []) is a Land in Afrika. Grenzn duads an Nigeria, Niger, Burkina Faso, Togo und am Siadn an Goif vo Guinea, genaua a d Bucht vo Benin.
Bis 1975 hod as Land Dahomey ghoaßn. De Bezeichnung stehd a da Tradition zum hisdoarischn Kinereich Dahomey, des wos bis zu seina Erobarung vo de Franzosn am Ende vom 19. Joahundat da siadliche Teil vom heidign Land und vom Nochban, Togo gwen is. Beim Human Development Index stehts Land aufm 167. Bloz vo 187.
Knox County, Kentucky

Knox County is a Beziak im Bundesstoot Kentucky in da USA. Da Beziak hod 31.883 Eihwohna. Da Sitz vo da Vawoitung is Barbourville.
Da Beziak hod a Fläche vo 1004 Quadratkilometa, davo san 0.1 Quadratkilometa Wossafläche.
Hennakobe

Da Hennakobe (Hennenkobel, auch Hühnerkobel) is a 965 Mäda houa Beag im Boarischn Woid iwa da Stod Zwiesl.
Afm Fäisngibfe do stehd a grouss Gibfegreiz und a Untastandshittn, da Blick gäd iwan "Nationalpark Boarischa Woid", iwa Reng bis zan Groußn Arba.
De Sektion Romstoa fom "Boarischn Woid Varein" hod im Juni 1900 de easchd Schutzhittn afm Hennakobe baud kod. 1957 is a häizans Gibfegreiz afgstäid, 1977 und 1998 nei gmocht woan. Weis fo Romstoa ned weid afe is zan Hennakobe, steing a fui afe. Da kiazasde, owara steilare Weg, fiad duach a Fäisngebiet. Andare leichdane Weg fian fo da Renghittn, Bomoas und "Brandten" afn Hennakobe. Siidle fom Hennakobe san de "Stockauwiesn", a Moagebiet.
Da Kwarzbruch.
Noadwesdle fom Hennakobe, im Nadurschutzgebiet Kiasau is a oida Kwarzbruch, wou fo 1756 - 1880 haubdsechle Kwarz fiad Gloshittn im Boarischn Woid obbaud woan is. 1899 und 1924 homs aa no Fäidspat grom kod.
Schbada hom duad oi Wissnschafdla oi "Minaroi" gfundn kod. Nem Kwarz a inda Foam fo "Rosnkwarz" und "Rauchkwarz" und des no Zwiesl gnennde "Zwieslit", sowia "Alluaudit" (aa "Hennakobelit" gnennd). Weida "Kakoxn, Keckit, Kingsmountit, Rockbridgeit und Strunzit". Fia de Minarale "Phosphoferrit, Triphylin" und "Xanthoxenit" guit da Beag ois "Typlokalität". Bis 2012 homs duad 65 Minaroi und Varietädn afgschbiad..
Priesta

A Priesta oda Priestarin is a Mensch, dea wo heilige Rituale ausfian deaf und ois a Mittla zwischen Menschn und Godheidn guit. Priesta gibts in de moastn Religiona.
Des boarische Wort Priesta kimmt ausm griachischn πρεσβύτερος, "presbyteros", des wo ‚Ejtasta‘ moant und a weng irrefiarend is. Im Lateinischn hoasst Priester 'sacerdos" (vo 
'sacer" ‚heilig, gweiht‘).
In de moastn Religiona is da Priestaberuaf a Voizeitbschäftigung.